Organische Chemie

Die **organisch Chemii** (churz: **OC**), hüfig au churz **Organik**, isch e Däilgebiet vo dr Chemii, wo die chemische Verbindige behandlet, wo uf Choolestoff basiere, mit Usnaam von e baar anorganische Choolestoffverbindige und vom elementare (räine) Choolestoff.

Die groossi Bindigsfähigkäit vom Choolestoffatom macht e Hufe underschiidligi Bindige zu andere Atom mööglig. Ass es eso vil Naturstoff (pflanzlig, dierischi Farbstoff, Zucker, Fett, Protein, Nukleinsüüre) und Lääbewääse git, chunnt doodrvo. Wääred e Hufe anorganischi Stoff dur Tämpraturiifluss und katalytischi Reagänzie nit veränderet wärde, finde organischi Reakzioone vilmol bi Ruumtämpratuur oder e chli wermer mit katalütische Mänge vo Reagänzie statt.

Organischi Molekül enthalte as Elimänt nääbe Choolestoff hüfig Wasserstoff, Suurstoff, Stickstoff und Halogen; die chemischi Struktur und die funkzionelle Grubbe si d Grundlaag drfür, ass d Äinzelmolekül eso underschiidlig si.

D Chemii isch noch em Georg Ernst Stahl d Wüsseschaft vo dr Analüüse und Sünthese vo Stoff. In dr organische Analütik macht mä mit eme Gmisch vo Stoff zerst e füsikalischi Drennig und Charakterisierig (Schmelzpunkt, Siidpunkt, Brächigsindex) vo Äinzelstoff, denn wird die elementari Zämmesetzig (Elementaranalüüse), Molekülmasse, funktionelli Grubbe (chemischi Reagänzie, NMR-, IR-, UV-Spektroskopii) bestimmt, so dass mä bi Verbindige, wo wenig komplex si, d Struktur vo dr organische Verbindung sicher cha aagee.

Im Beriich vo dr Sünthese undersueche organischi Chemiker, wie Reagänzie (Süüre, Baase, anorganischi und organischi Stoff) uf organischi Stoff wirke, zum d Gsetzmässigkäite vo chemische Reagänzie uf bestimmti funkzionelli Grubbe und Stoffgrubbe bestimme.
Wemm mä die Gsetzmässigkäite kennt, cha mä Sünthese vo organische Naturstoff (z.&nbsp;B. Zucker, Peptid, Naturfarbstoff, Vitamin) blaane oder organischi Stoff (Kunststoff, Ioneusduscher, Arzneistoff, Pflanzeschutzmiddel, Kunstfaasere für Chläider), wo in dr Natur umbekannt si, sünthetisiere, wo e groosse Iifluss uf e Woolstand vo dr Gsellschaft häi.

D Entwigglige vo dr organische Chemii häi in de letschte 150 Joor e bedütende Iifluss uf die menschligi Gsundhäit, d Ernäärig, d Chläidig und uf d Zaal vo Konsumgüeter gha.

## Litratuur
* Carl Schorlemmer: *Ursprung und Entwicklung der organischen Chemie*, Akademische Verlagsgesellschaft Geest & Portig, Leipzig, 1984.
* H. Hart, L.E. Craine, D. J. Hart, C. M. Hadad, N. Kindler: *Organische Chemie*. 3. Uflaag Wiley-VCH, Weinheim 2007, ISBN 978-3-527-31801-8.
* Kurt Peter C. Vollhardt und N.E. Schore: *Organische Chemie*. 4. Uflaag, Wiley-VCH, Weinheim 2005, ISBN 978-3-527-31380-8.
* Heinz A. Staab: *Hundert Jahre organische Strukturchemie.* Angewandte Chemie 70(2), S. 37–41 (1958), .
* Joachim Buddrus: *Grundlagen der Organischen Chemie*, Walter de Gruyter, Berlin – New York, 3. Auflage 2003, ISBN 978-3-11-014683-7.
* Hartmut Laatsch: *Die Technik der organischen Trennungsanalyse*, Georg Thieme Verlag Stuttgart/New York 1988, ISBN 3-13-722801-8.
* dtv-atlas Chemie (Hans Breuer): *Band 2: Organische Chemie und Kunststoffe*, 9. Uflaag 2006, Deutscher Taschenbuch Verlag, ISBN 3-423-03218-9.
* R. L. Shriner, R. C. Fuson, D. Y. Curtin, T. C. Morrill: *The Systematic Identification of Organic Compounds – a laboratory manual* 6. Edition, John Wiley & Sons New York/Chichester/Brisbane/Toronto 1980, ISBN 0-471-78874-0.

## Weblingg

* Mitschnitte von Vorlesungen der Universität Tübingen, Experimentalchemie II, Organische Chemie, Sommersemester 2002, 52&nbsp;Stunde
* Portal Organische Chemie
* Organicworldwide (änglisch)
* Sammlung von frei zugänglichen online-Lehrgängen zur Organischen Chemie
* Die organische Chemie verständlich für Schüler und Studenten